b'\n_START_ARTICLE_\nEremitagel\xc3\xb8bet\n_START_PARAGRAPH_\nEremitagel\xc3\xb8bet, ogs\xc3\xa5 ben\xc3\xa6vnt E-l\xc3\xb8bet, er et motionsl\xc3\xb8b, der afholdes i Dyrehaven nord for K\xc3\xb8benhavn hvert \xc3\xa5r i starten af oktober. L\xc3\xb8bet afholdtes f\xc3\xb8rste gang i 1969 og menes at have inspireret en lang r\xc3\xa6kke store motionsl\xc3\xb8b. Ruten har siden 1983 v\xc3\xa6ret 13,3 km lang. Med ca. 17.000 l\xc3\xb8bsdeltagere er det Danmarks n\xc3\xa6stst\xc3\xb8rste enkeltdags motionsl\xc3\xb8b, lige efter Eventyrl\xc3\xb8bet, der typisk har et par tusind flere. L\xc3\xb8bet afholdes i \xc3\xa5r s\xc3\xb8ndag d. 6. oktober 2019 kl. 11. _NEWLINE_L\xc3\xa6s mere p\xc3\xa5 www.elob.dk\n_START_SECTION_\nHistorie\n_START_PARAGRAPH_\nInspireret af langrendsl\xc3\xb8bet Wasa-l\xc3\xb8bet i Sverige tog hjertel\xc3\xa6gen Peter Schnohr, tidligere dansk atlet og bogtrykker Richard Larsen og tandl\xc3\xa6gen Svend W. Carlsen sammen med dagbladet B.T. initiativ til l\xc3\xb8bet._NEWLINE_Det f\xc3\xb8rste l\xc3\xb8b afholdtes i 1969._NEWLINE_I 1969 var der 2985 tilmeldte m\xc3\xa6nd og kvinder._NEWLINE_I de f\xc3\xb8rste 40 l\xc3\xb8b har i alt 525.615 deltagere passeret m\xc3\xa5lstregen. L\xc3\xb8bet har inspireret til nu over 900 motionsl\xc3\xb8b i Danmark og i alt omkring \xc3\xa9n million motionsl\xc3\xb8bere i Danmark i 2009 mod ca. 10.000 i 1969. _NEWLINE_L\xc3\xb8bet afholdes den f\xc3\xb8rste eller anden s\xc3\xb8ndag i oktober hvert \xc3\xa5r og har efter rekorddeltagelses\xc3\xa5ret i 1989 f\xc3\xa5et et loft p\xc3\xa5 19.000 deltagere \xe2\x80\x93 et loft, der s\xc3\xa6dvanligvis n\xc3\xa5s i m\xc3\xa5nederne op til afholdelsen. Det begr\xc3\xa6nsede deltagerantal er sat af hensyn til trafikken omkring Kongens Lyngby og dyrelivet i Dyrehaven. Ca. 15.000 tilskuere langs ruten f\xc3\xb8lger l\xc3\xb8bet._NEWLINE_Det \xc3\xa6ldste l\xc3\xb8b i Danmark er S\xc3\xb8nders\xc3\xb8l\xc3\xb8bet i Viborg, selvom Eremitagel\xc3\xb8bet og Riss Skov l\xc3\xb8bet ved Aarhus ofte fremh\xc3\xa6ves som det \xc3\xa6ldste. L\xc3\xb8bet i Viborg afholdtes f\xc3\xb8rste gang f\xc3\xb8r 1910 og Riss Skov l\xc3\xb8bet i 1913.\n_START_SECTION_\nRute\n_START_PARAGRAPH_\nI 1969 var ruten p\xc3\xa5 12,1 km.  Fra 1970-82 var ruten p\xc3\xa5 13,8 km. Siden 1983 har ruten v\xc3\xa6ret p\xc3\xa5 13,3 km. Den 13,3 kilometer lange rute er udformet som et 8-tal og bringer s\xc3\xa5ledes l\xc3\xb8berne forbi Dyrehavsbakken, Peter Lieps Hus og to gange forbi Eremitageslottet, hvor der er vand- og saftdepoter.\n_START_SECTION_\nOrganisation\n_START_PARAGRAPH_\nEremitagel\xc3\xb8bet afholdes i et samarbejde mellem K\xc3\xb8benhavns IF og K\xc3\xb8benhavns Skiklub (KS). I 2018 trak BT sig ud af samarbejdet, men er fortsat som mediepartnere. _NEWLINE_L\xc3\xb8bsledelsen best\xc3\xa5r af:_NEWLINE_Formand Thomas Ringsted K\xc3\xb8benhavns Idr\xc3\xa6ts Forening (KIF)_NEWLINE_Nis Maybom, K\xc3\xb8benhavns Idr\xc3\xa6ts Forening (KIF)_NEWLINE_Jakob Ghisler (KS)_NEWLINE_N\xc3\xa6stformand Anders Melamies (KS)_NEWLINE_Anders Melamies, K\xc3\xb8benhavns Skiklub (KS)'